Mahumapelo bedank welSupra Mahumapelo, die premier van Noordwes, het bedank. Argieffoto: http://premier.nwpg.gov.za Supra Mahumapelo, premier van Noordwes, het Dinsdag te midde van toenemende druk om te bedank wel besluit om sy tasse te pak. Mahumapelo het vroeër die dag tydens sy begrotingsrede in die provinsiale wetgewer geskimp dat hy moontlik binnekort gaan bedank, maar later aan die SAUK bevestig dat hy wel bedank. “Teen môremiddag [Woensdagmiddag], sal Supra Obakeng Ramoeletsi Mahumapelo die voormalige premier van Noordwes wees,” het hy aan die openbare uitsaaier gesê. Hy het gesê al wat nog gedoen moes word, is om die administratiewe proses soos in die Grondwet uiteengesit af te handel. Mahumapelo het vroeër tydens sy amptelike begrotingsrede gesê hy sal ŉ brief aan die speaker skryf voor Vrydag. “In sommige kritieke gevalle in ons lewe word daar op ons as lid van die mensdom ŉ beroep gedoen om die essensie van die afwesigheid van teenwoordigheid te skep,” het hy gesê. “Dit is daarom dat ek binne die konteks van hierdie essensie van afwesigheid van teenwoordigheid en in volle ooreenstemming met die Grondwet vir die speaker sal skryf met hierdie onderneming voor Vrydag vandeesweek.” Die ANC in Noordwes het gesê hy verwelkom Mahumapelo se besluit om vrywillig van sy amp afstand te doen. “As organisasie sal ons altyd dankbaar wees en leer uit sy empatiese, beginselvaste maar eenvoudige benadering tot kwessies. Ons loof comrade Mahumapelo dat hy die hele provinsie deur gereis het in ŉ soeke na ŉ beter lewe vir ons mense deur die Setsokotsane-veldtog,” het Sussana Dantjie, waarnemende provinsiale sekretaris, gesê. “Ons weet hy sal voortgaan om sy ANC-beweging te dien en wat ook al nuwe rol ons vir hom aanwys. Ons moedig hom aan om standvastig te bly in dit wat hy glo nodig is om die rewolusie uit te voer.”